Moordverdagte ná 11 jaar aangekeerŉ Man is vandeesweek in hegtenis geneem in verband met die moord op twee persone in Desember 2007 in KwaZulu-Natal. Lt.kol. Thulani Zwane, woordvoerder van die polisie, het gesê Dalton-polisiebeamptes het ŉ deurbraak gemaak in die ondersoek en die man, wat al 11 jaar lank voortvlugtig is, in Gauteng in hegtenis geneem. “Hulle het ŉ wenk ontvang oor waar die man homself bevind en het hom in Meadowlands, Zone Nine, in hegtenis geneem. Hy is na Dalton-polisiestasie geneem en aangekla van die moord op twee persone,” het Zwane verduidelik. Die 42-jarige man sal na verwagting Donderdag in die New Hanover-landdroshof verskyn. Thembinkosi Ngubane (25) en Scelo Mncube (23) was op 5 Desember 2007 om 21:00 by hul huis in Mollisimaweg in Dalton toe ŉ aanvaller hulle genader het. Die persoon was glo op soek na sy meisie en het met die twee persone begin stry. Ngubane en Mncube is doodgeskiet en die aanvaller het te voet gevlug.